Kovsie ontvoer, beroofArgieffoto: https://pixabay.com ’n Student aan die Universiteit van die Vrystaat (UV) is vandeesweek in Bloemfontein ontvoer en van haar besittings beroof voordat sy by ’n ingang van die universiteit afgelaai is. Die Vrystaatse polisie is nou op die spoor van die silwer Toyota Yaris met Lesotho-nommerplate waarin die student Woensdag vroegaand gedwing is. Brig. Motantsi Makhele, woordvoerder van die polisie, sê die student (19) vertel dat sy net ná 18:00 alleen van ’n winkelsentrum in die Rosestad af gestap het toe dié motor met twee insittendes skielik in Nelson Mandelaweg langs haar stilgehou het. ’n Man op die pasassiersitplek het ’n vuurwapen op haar gerig en haar beveel om in die motor te klim. Die student het ingeklim en die twee mans het met haar weggejaag. Die student is na bewering van haar selfoon en bankkaart beroof voordat sy eindelik by ’n ingang van die universiteit afgelaai is. ’n Saak van ontvoering en gewapende roof is intussen by die Parkweg-polisiestasie aanhangig gemaak. Die polisie doen ’n beroep op die publiek om enige inligting rakende moontlike verdagtes óf die motor by sers. Mvula Khene by 076 757 8241 of die misdaadstopnommer by 08600 10111 aan te meld. Maroela Media het ’n navraag aan die UV gestuur en wag op terugvoer.